SL Uradni list Evropske unije C 322/4

Objava vloge za spremembo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 322/04

V skladu s členom 7 Uredbe sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„CASATELLA TREVIGIANA“

ES št.: IT-PDO-0105-0982-19.03.2012

ZGO ( ) ZOP ( X )

1. Postavka v specifikaciji proizvoda, na katero se sprememba nanaša:

—  ime proizvoda — ☒ opis proizvoda —  geografsko območje —  dokazilo o poreklu — ☒ metoda pridobivanja —  povezanost —  označevanje —  nacionalne zahteve —  drugo (navedite)

2. Vrsta spremembe:

— ☒ sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

3.1 Opis proizvoda:

Predvidena je manjša velikost od tiste, določene v veljavni specifikaciji. Trenutno je določena spodnja meja teže za malo obliko 0,25 kg. Mala oblika sira ZOP „Casatella Trevigiana“ mora imeti najmanj 0,20 kg, s posledično spremenjenim premerom iz 8 do 12 cm na 5 do 12 cm.

Obod (4–6 cm) ostane nespremenjen.

Ta sprememba je potrebna, ker je takšna velikost na trgu uvrščena v kategorijo embalaž za eno osebo in primerna za mala gospodinjstva ter posameznike. To bi omogočilo širitev ciljne skupine kupcev, ki jim je proizvod namenjen, ter tudi izboljšalo položaj sira ZOP „Casatella Trevigiana“ znotraj organiziranih distribucijskih verig in posledično širše poznavanje izdelka ZOP „Casatella Trevigiana“ na regionalni, državni in mednarodni ravni.

3.2 Metoda pridobivanja:

Na seznam predvidenih pasem se vključi pasma Burlina in njeni križanci, ki je bila v prejšnji odobreni specifikaciji pomotoma izpuščena. Burlina je avtohtona populacija govedi dežele Benečija, ki je že od nekdaj prisotna v veliki večini hlevov; do približno leta 1930 je z več kot 15 000 glavami govedi ta mlečna pasma bila najbolj razširjena. Mleko pasme Burlina se je uporabljalo za proizvodnjo značilnih sirov. Sčasoma se je število glav govedi občutno zmanjšalo. Od leta 1985, z vzpostavitvijo registra populacij avtohtonih govedi in omejenih etničnih skupnosti ter s projekti za izboljšanje kakovosti mleka, lahko opazimo ponovno povečanje števila krav te pasme, ki proizvaja popolnoma ustrezno mleko za sir ZOP „Casatella Trevigiana“.

ENOTNI DOKUMENT

UREDBA SVETA (ES) št. 510/2006

„CASATELLA TREVIGIANA“

ES št.: IT-PDO-0105-0982-19.03.2012

ZGO ( ) ZOP ( X )

1. Ime:

„Casatella Trevigiana“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.3 Siri

3.2 Opis proizvoda, za katerega se uporablja ime iz 1. točke:

Mehak sir, ki se proizvaja s sirjenjem polnomastnega kravjega mleka govedi črno-bele, lisaste, rjave pasme in pasme Burlina ter njihovih križancev. Pri dajanju v promet ima proizvod naslednje organoleptične lastnosti: mehko, loščeno, rahlo mazavo sirno testo, topljivo v ustih in bele do smetanaste bele barve; dovoljena je lažja navzočnost drobnih očes. Čvrstost sirnega testa ne omogoča uvrstitve ZOP „Casatella Trevigiana“ med „mazave“ ali zelo kremaste sire.

Skorje ni ali je komaj zaznavna, oblika je tradicionalno valjasta.

Vonj je lahek, mlečen in svež.

Okus je sladek, značilno mlečen, z rahlim kiselkastim pridihom.

Kemične lastnosti: Vlaga: 53–60 % Maščoba: 18–25 % bruto teže Beljakovine: > 12 % bruto teže

Fizične lastnosti Oblika: valjasta Teža velika oblika: 1,8–2,2 kg mala oblika: 0,20–0,70 kg Premer velika oblika: 18–22 cm mala oblika: 5–12 cm Obod velika oblika: 5–8 cm mala oblika: 4–6 cm

3.3 Surovine (samo za predelane proizvode):

Mleko za proizvodnjo sira ZOP „Casatella Trevigiana“ je treba pridelati v hlevih, ki ležijo znotraj geografskega območja pokrajine Treviso.

Maščoba v mleku mora ob predelavi presegati vrednost 3,2 %. Mleko ne sme vsebovati konzervansov in ne smeta se uporabljati mlezivo ali mleko krav, ki so jim ugotovili bolezen. Mleko se v hlevu shranjuje s hlajenjem. Usirjanje se v vsakem primeru začne v 48 urah po molži in ne pozneje.

3.4 Krma (samo za proizvode živalskega izvora):

Krmljenje krav, katerih mleko je namenjeno za proizvodnjo ZOP „Casatella Trevigiana“, mora potekati po naslednjih določbah:

— obrok mora sestavljati vsaj 90 % krme, ki izhaja z območja, opredeljenega v točki 4.3,

— krave v laktaciji dobijo vsaj 60 % dnevnega vnosa suhe snovi iz zelene krme,

— prepovedana je uporaba krme, ki ni značilna za območje proizvodnje: krmna pesa, sadje in ostanki predelave agrumov in oljk, turška detelja in medenica, cela zelenjava ali ostanki predelave artičoke, cvetače, repe in paradižnika.

3.5 Posebni proizvodni postopki, ki jih je treba izvajati na opredeljenem geografskem območju:

Celoten proizvodni proces (reja in proizvodnja mleka, usirjanje, postopki usirjanja, oblikovanje, čiščenje, soljenje in zorenje) mora potekati na območju, opredeljenem v točki 4.

Stopnje predelave mleka so: reja živali, proizvodnja mleka, spreminjanje, zorenje.

3.6 Posebna pravila za rezanje, ribanje, pakiranje itn.:

Sir ZOP „Casatella Trevigiana“ je za dajanje v promet treba pakirati. Zaradi močne kvarljivosti in občutljivosti „mehkega sira“ ZOP „Casatella Trevigiana“ bi daljši prevoz nepakiranega proizvoda lahko ogrozil organoleptične in kemično-fizične lastnosti in zlasti posegel v čas in vrsto zorenja.

Čas med proizvodnjo in pakiranjem je treba omejiti, da se ohranijo značilne kakovostne lastnosti proizvoda. Pakiranje mora zato potekati znotraj območja proizvodnje, da se zagotovijo značilne lastnosti, sledljivost in nadzor ter da ostanejo kemične, fizične in organoleptične lastnosti ZOP „Casatella Trevigiana“ nespremenjene.

3.7 Posebna pravila za označevanje:

Sir ZOP „Casatella Trevigiana“ se označuje s spodaj prikazanim znakom.

Namesto „Zaščitena označba porekla“ se lahko izpiše „ZOP“.

Razmerja med zgornjim in spodnjim delom znaka so nespremenljiva in prikazana v priloženi risbi. Znak je treba prikazati na zunanjem zaščitnem ovoju sira.

Na zunanjem ovoju niso dovoljene navedbe, ki hvalijo proizvod ali lahko zavedejo potrošnike.

Velikost znaka se ravna glede na velikost embalaže po naslednjem pravilu: velikost skupne širine napisa „Casatella“ ni manjša od 80 % premera pakiranja.

Zaradi vrste sira ni dovoljena nikakršna navedba neposredno na siru.

Uporaba embalaže z navedenim znakom in napisom je obvezna.

4. Kratka opredelitev geografskega območja:

Celotno območje pokrajine Treviso.

5. Povezanost z geografskim območjem:

5.1 Posebnosti geografskega območja:

Značilnosti in kakovosti ZOP „Casatella Trevigiana“ so tesno povezane s krajevnim, družinskim in kmečkim izvorom tega sira, pa tudi z razvojem obrtnega sirarskega postopka in avtohtonimi sevi bakterij, ki so se razvili na območju proizvodnje. Zlasti kakovost in posebnost sira ZOP „Casatella Trevigiana“ neposredno izhajata iz značilnosti krajevne mikrobne flore, ki jo vsebuje mleko, ter iz temperature in časa obdelave, s katerimi se odberejo vrste, sevi in njihova koncentracija.

5.2 Posebnosti proizvoda:

Mehko, loščeno, rahlo mazavo sirno testo, topljivo v ustih in bele do smetanaste bele barve; dovoljena je lažja navzočnost drobnih očes.

Skorje ni ali je komaj zaznavna, oblika je tradicionalno valjasta; vonj je lahek, mlečen in svež, okus pa sladek, značilno mlečen, z rahlim kiselkastim pridihom.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Novejše študije namreč kažejo, da so v mikrobni flori, ki se je sčasoma razvila znotraj območja proizvodnje, različni sevi termofilnih streptokokov, katerih metabolične lastnosti in dejavnost so ključne ne le za kisanje, ampak tudi za senzorične lastnosti proizvoda, kot je na primer značilni rahlo kiselkasti okus zrelega sira.

Ravno tako navzočnost, čeprav nekoliko manjša, termofilnih laktobacilov z večjo proteolitično dejavnostjo omogoča razkroj kazeinov z oblikovanjem molekul ali njihovih nastavkov, ki lahko zaznamujejo čvrstost, zorenje in okus sira, se pravi tiste posebne okoliščine, ki jih ni mogoče obnoviti v drugačnih proizvodnih razmerah zunaj območja proizvodnje.

Značilna tehnika obdelave, ki jo uporabljajo proizvajalci in vključuje nizko temperaturo pri usirjanju, se je tradicionalno razvila za izboljšanje in povečanje prisotnosti termofilnih streptokokov in laktobacilov.

To pomeni poudarjanje in opredelitev glavnih senzoričnih in organoleptičnih lastnosti sira ZOP „Casatella Trevigiana“.

Staro izročilo domačega sirarstva določa izvor in obstoj tega značilnega sira iz Trevisa. Postopek proizvodnje se je prenašal ustno in je slonel na zelo preprostih sirarskih prijemih. Zato pravzaprav izvira iz sirarskih izročil Trevisa, ki jih že od leta 1962 imenujejo „starodavne“.

Obstajajo številna pisna pričevanja, ki dokazujejo, da je sir „Casatella“ treviškega izvora.

Sklic na objavo specifikacije:

(Člen 5(7) Uredbe (ES) št. 510/2006)

Ta uprava je začela nacionalni postopek ugovora z objavo vloge za priznanje zaščitene označbe porekla „Casatella Trevigiana“ v Uradnem listu Italijanske republike št. 157 z dne 8. julija 2011.

Celotno besedilo proizvodne specifikacije je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva (http://www.politicheagricole.it), kjer izberete „Prodotti di Qualità“ (na levi strani zaslona) in nato „Disciplinari di Produzione all’esame dell’UE [regolamento (CE) n. 510/2006]“.

(1) UL L 93, 31.3.2006, str. 12.